DA Den Europæiske Unions Tidende C 69/21

Sag anlagt den 25. januar 2007 — Systran og Systran Luxembourg mod Kommissionen

(Sag T-19/07)

(2007/C 69/49)

Processprog: fransk

Parter

Sagsøgere: Systran SA og Systran Luxembourg (ved avocats J.-P. Spitzer og E. de Boissieu)

Sagsøgt: Kommissionen for De Europæiske Fællesskaber

Sagsøgernes påstande

— Det bestemmes, at Det Europæiske Fællesskab repræsenteret ved Kommissionen straks indstiller krænkelseshandlingerne og spredningen af oplysninger.

— Det bestemmes, at alle Kommissionens og selskabet GOSSELIES medier, hvorpå er registreret den edb-mæssige udvikling, der er foretaget af selskabet GOSSELIES med udgangspunkt i versionerne EC-SYSTRAN Unix og SYSTRAN Unix i strid med SYSTRANS rettigheder, konfiskeres og udleveres til SYSTRAN eller i det mindste destrueres under overværelse af en notar.

— Det Europæiske Fællesskab repræsenteret ved Kommissionen tilpligtes at betale erstatning for det tab, sagsøgerne har lidt som følge af de krænkelseshandlinger Kommissionen og navnlig DGT har foretaget under udførelse af deres funktioner.

— Tabet kan opgøres således: — for SYSTRAN Luxembourg 1 531 000 EUR — for SYSTRAN SA 47 014 000 EUR, der senere suppleres, og 2 000 000 EUR som erstatning for ikke-økonomisk skade

— Rettens afgørelse bringes i fagpressen og faglige tidsskrifter på Kommissionens bekostning og gengives på særlige internetsider, som SYSTRAN anviser.

— Under alle omstændigheder tilpligtes Kommissionen at afholde sagens omkostninger

Søgsmålsgrunde og væsentligste argumenter

I henhold til kontrakter om licens til benyttelse af software vedrørende det automatiske oversættelsessystem SYSTRAN, der blev indgået mellem sagsøgernes juridiske forgængere og Kommissionen, opnåede Kommissionen ret til at benytte denne software til sit eget behov samt sine tjenestegrenes behov. Ifølge sagsøgerne indeholdt kontrakterne ingen bestemmelse om overførsel af intellektuelle ejendomsrettigheder til Kommissionen for så vidt angår SYSTRAN-software. Fra 1999 til 2002 gennemførte SYSTRAN for Kommissionen via sit datterselskab SYSTRAN Luxembourg overgangen til det nye brugersystem. I den kontrakt, der var indgået med Kommissionen i den anledning, var det bestemt, at hele Kommissionens oversættelsessystem forblev Kommissionens ejendomsret »dog med forbehold af allerede eksisterende intellektuelle og industrielle ejendomsrettigheder«.

I oktober 2003 iværksatte Kommissionen en udbudsprocedure vedrørende tildeling af en kontrakt om »vedligeholdelse og sproglig styrkelse af Kommissionens automatiske oversættelsessystem samt tilknyttede serviceydelser« (1). Sagsøgerne deltog ikke i denne procedure. Selskabet SYSTRAN tog imidlertid forbehold for genstanden for udbudsproceduren og den fremtidige kontrakt, for så vidt som den efter SYSTRANs opfattelse kunne krænke dets intellektuelle ejendomsrettigheder over softwaren.

I den foreliggende sag har sagsøgerne gjort gældende, at tildelingen af kontrakten til et andet selskab end SYSTRAN i sig selv tilsidesætter deres intellektuelle ejendomsrettigheder og nødvendiggør en videregivelse af deres know-how til det selskab, der får tildelt kontrakten. Sagsøgerne har gjort gældende, at udførelsen af de opgaver, der er beskrevet i udbudsmaterialet, der bl.a. består i at foretage ændringer eller tilpasninger af det system, SYSTRAN oprindeligt har udviklet, i det mindste forudsætter SYSTRANs forhåndstilladelse. De har endvidere gjort gældende, at Kommissionen ved aldrig at anmode om en sådan tilladelse har gjort sig skyldig i krænkelse af de intellektuelle ejendomsrettigheder, der er knyttet til SYSTRAN-systemet, og følgelig i en spredning af sagsøgernes know-how i strid med artikel 4 i direktiv 91/250/EØF (2) som gennemført i de nationale retsordener.

Sagsøgerne har således gjort gældende, at krænkelsen af SYSTRAN-softwaren og spredningen af deres know-how udgør en ansvarspådragende handling, der medfører, at Kommissionen er ansvarlig i medfør af artikel 235 EF og artikel 288, stk. 2, EF. De har endelig gjort gældende, at denne handling har medført et tab, som Kommissionen skal erstatte.

(1) Udbudsprocedure nr. 2003/S 191-171556 (EFT S 191).

(2) Rådets direktiv 91/250/EØF af 14.5.1991 om retlig beskyttelse af edb-programmer, EFT L 122, s. 42.